Diari Oficial de la Generalitat Valenciana


Sumari del DOGV 9969, del 30-10-2024 (2024/11416)

RESOLUCIÓ de 28 d’octubre de 2024, per la qual s’aproven les bases reguladores de les subvencions per a la realització de l’informe d’avaluació d’edificis de vivendes (IEEV.CV) i es convoquen les subvencions per a l’exercici 2024.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9969

Data del DOGV
:   30-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11970

CVE
:   LBLG-M-9114-26482

Data del document
:   28-10-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública
    * millora d'habitatge
    * habitatge

PREÀMBUL

En el marc de l’estratègia que ve desenrotllant la Generalitat Valenciana de dignificació de les vivendes, en línia amb les recomanacions establides per la Unió Europea i amb el convenciment que la reutilització del parc construït és la via més eficient de promocionar la sostenibilitat en l’àmbit residencial, el diagnòstic del parc construït de vivendes adquirix una rellevància capital. Eixa és la comesa principal de l’informe d’avaluació de l’edifici d’ús residencial de vivenda (IEEV.CV) i, en conseqüència, urgix consolidar la seua implantació. Per això, convé prorrogar les subvencions convocades amb fons propis per la Generalitat Valenciana des de 2018, en substitució a les suspeses pel Pla de vivenda 2018-2021.

A este context estratègic cal afegir la urgència d’acomplir el que establix el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge en la disposició addicional quinta, per mitjà de la qual s’establix un pla per a l’elaboració i el registre de l’informe d’avaluació de l’edifici i es fixa, en conseqüència, un termini màxim per a l’elaboració i el registre de l’IEEV.CV en funció de l’any de construcció de l’edifici.

L’informe d’avaluació de l’edifici de vivendes (IEEV.CV) ha demostrat l’efectivitat com a instrument que permet disposar de la informació precisa per a avaluar el compliment de les condicions bàsiques legalment exigibles, tant en matèria de conservació com d’accessibilitat, així com una ferramenta fonamental per a escometre actuacions de millores energètiques en edificis analitzades en termes de cost/benefici, en funció de la viabilitat tècnica, econòmica i social.

En este marc de suport a la millora de la qualitat del parc edificat disponible resulta necessari aprofundir en el diagnòstic en relació amb els requisits bàsics establits en la Llei 38/1999, de 5 de novembre, d’ordenació de l’edificació. Per esta raó, s’incentiva la realització d’un estudi de protecció d’incendis de l’immoble, amb el contingut establit en l’RD 853/2021, de 5 d’octubre, pel qual es regulen els programes en matèria de rehabilitació residencial i vivenda social del Pla de recuperació, transformació i resiliència, en el qual s’establix com a part del llibre de l’edifici disponible per a la rehabilitació, el diagnòstic del potencial de millora de les prestacions de l’edifici.

D’acord amb este plantejament, per mitjà d’esta Resolució s’establixen les bases reguladores de la convocatòria de subvencions per a la presentació dels IEEV.CV per a l’any 2024, referits a les condicions d’accessibilitat, eficiència energètica i estat de conservació.

L’experiència en la tramitació d’estes subvencions aconsella introduir novetats en les condicions d’estes per a impulsar la realització d’estos informes tenint en compte l’exigència legal de la realització en els edificis de més de 50 anys.

Per este motiu, s’ha augmentat l’import de les subvencions que s’han de concedir donant la possibilitat de subvencionar la totalitat de l’import protegit fins a un import màxim establit, segons el nombre de vivendes, de conformitat amb un únic criteri d’atorgament, que serà l’orde de presentació de sol·licituds fins a l’esgotament pressupostari.

Amb esta Resolució, s’establixen per la conselleria competent en matèria de vivenda les bases reguladores per a la concessió de subvencions per a la realització d’informes d’avaluació d’edificis a fi de conéixer el seu estat des del punt de vista de la conservació, l’accessibilitat i l’eficiència energètica, en el marc de suport a la millora de la qualitat de les vivendes de la Comunitat Valenciana, i s’acomplix el que es disposa en l’article 165 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, relatiu a les bases reguladores de la concessió de subvencions.

Estes subvencions s’incardinen en el Pla estratègic de subvencions per al període 2024-2026, aprovat mitjançant la Resolució de 18 de juny de 2024, de la Vicepresidència Segona i Conselleria de Serveis Socials, Igualtat i Habitatge (DOGV núm. 9875/20.06.2024), segons el que disposen els articles 164 i 169.3 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

En tot el que no regule esta Resolució, caldrà ajustar-se al que disposa la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en els preceptes bàsics de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s’aprova el Reglament de la Llei general de subvencions.

En relació amb la política de la competència de la Unió Europea, les subvencions que es promouen no requerixen notificació o comunicació a la Unió Europea, per no falsejar o amenaçar de falsejar la competència, de conformitat amb el que establix l’article 107 del Tractat de funcionament de la Unió Europea, ja que l’activitat que se subvenciona té un impacte estrictament local i, per consegüent, no afecta els intercanvis comercials entre estats membres.

Per tant, en compliment del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques del Consell, s’ha remés l’informe corresponent a la Direcció General de Fons Europeus i Sector Públic.

A causa dels canvis realitzats en les bases reguladores respecte a les convocatòries anteriors, la nova documentació que cal presentar per a sol·licitar esta i amb el propòsit de facilitar la comprensió per part de la ciutadania, queda acreditada la necessitat de l’aprovació conjunta de les bases reguladores i de la convocatòria.

En virtut de tot el que s’ha exposat, complits els tràmits procedimentals oportuns, vistes la Llei 39/2015, d’1 d’octubre, de procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; el Decret 112/2023, de 25 de juliol, del Consell, pel qual establix l’estructura orgànica bàsica de la Presidència i de les Conselleries de la Generalitat; el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, i altres normes d’aplicació general i pertinent, resolc:

*Primer*

Aprovar les bases reguladores de les subvencions per a la realització de l’informe d’avaluació d’edificis de vivendes (IEEV.CV), amb el tenor següent:

*Primera. Objecte i procediment de concessió*

1. Constituïx l’objecte de la present Resolució l’establiment de les bases reguladores que regiran el procediment de gestió i concessió de subvencions de la conselleria amb competències en matèria de vivenda per a la realització de l’informe d’avaluació de l’edifici d’ús residencial vivenda (IEEV.CV) amb la finalitat d’impulsar la seua realització, tant en edificis unifamiliars com plurifamiliars, com a pas previ a mamprendre actuacions de rehabilitació.

2. El procediment de concessió d’estes subvencions es tramitarà en règim de concurrència competitiva, en el qual l’únic criteri d’atorgament de la subvenció serà l’orde de presentació de les sol·licituds completes, amb la totalitat de la documentació exigida, a l’efecte de determinar l’orde de preferència dels sol·licitants.

3. El procediment s’iniciarà d’ofici mitjançant la publicació d’esta Resolució en el *Diari Oficial de laGeneralitat Valenciana*.

*Segona. Parts beneficiàries*

Podran ser beneficiàries d’estes subvencions les comunitats de persones propietàries o persones propietàries úniques d’edificis de caràcter predominantment residencial, tant plurifamiliars com unifamiliars aïllades, entre mitgeres o agrupades en fila, que hagen registrat l’IEEV.CV amb posterioritat a la data que s’establix en la present convocatòria, segons el model establit per la Direcció General de Vivenda.

No podran obtindre la condició de beneficiàries les persones en les quals concórrega alguna de les circumstàncies que s’establixen en l’article 13 de la Llei 38/2003, de 17 de novembre, general de subvencions.

Si algun dels membres de la comunitat de persones propietàries, o de l’agrupació de comunitats de persones propietàries, incorre en una o diverses de les prohibicions que establix l’article 13.2 de la Llei 38/2003, no rebrà la part proporcional que li correspondria de la subvenció rebuda, llevat que el membre mencionat estiga incurs en una situació de vulnerabilitat especial per tindre la unitat de convivència uns ingressos inferiors a 2,5 IPREM referit a 14 pagues.

En el cas que alguna de les persones propietàries incórrega en alguna de les causes establides per a la prohibició d’obtindre la condició de beneficiari i no concórrega en ella una situació de vulnerabilitat especial, es prorratejarà entre la resta de membres de la comunitat o l’agrupació la part corresponent a la subvenció que, si és el cas, es concedisca.

*Tercera. Contingut de l’informe i procediment per a la presentació*

El contingut de l’IEEV.CV, així com el procediment per a la presentació, serà el que establix el Decret 53/2018, de 27 d’abril, del Consell, pel qual es regula la realització de l’informe d’avaluació de l’edifici d’ús residencial de vivenda i el seu registre autonòmic en l’àmbit de la Comunitat Valenciana.

*Quarta. Condicions particulars de la subvenció*

Per a l’obtenció de la subvenció màxima del 100 % de l’import protegit establit en la present Resolució, s’haurà d’aportar un annex amb un estudi de protecció d’incendis de l’immoble firmat per personal tècnic competent, en el qual s’indicaran les possibles actuacions de millora de les prestacions de l’edifici en relació amb el requisit bàsic de seguretat en cas d’incendi definit en la LOE.

Este annex s’estructurarà en diferents apartats incloent com a mínim:

a) Condicions d’evacuació de l’edifici.

b) Condicions per a limitar el desenrotllament i propagació d’incendi (interiorment i exteriorment).

c) Condicions de les instal·lacions de protecció contra incendis: adequació i manteniment. Equips de detecció, alarma i extinció.

d) Valoració i avaluació del potencial de millora.

*Quinta. Import de la subvenció*

1. Import protegit

L’import protegit de l’IEEV.CV serà el cost facturat de l’informe (sense IVA) fins a un màxim subvencionable d’acord amb el quadro següent en funció del nombre de vivendes de l’edifici i de la superfície del local de l’edifici, si és el cas:

|  |  |
| --- | --- |
| N = nombre de vivendes + m2 superfície construïda del local / 100 | Màxim import protegit de l’IEEV.CV en euros |
| 1 ? N ? 20 | 600 + 50 x N |
| N > 20 | 1.300 + 15 x N |

  

2. Import de la subvenció

a) L’import de la subvenció de les sol·licituds que presenten l’annex amb un estudi de protecció d’incendis de l’immoble que s’establix en la base quarta serà del 100 % de l’import protegit establit en l’apartat anterior.

b) L’import de la subvenció de les sol·licituds que no presenten l’annex amb un estudi de protecció d’incendis de l’immoble que s’establix en la base quarta serà del 80 % de l’import protegit establit en l’apartat anterior.

*Sexta. Incompatibilitat de subvencions*

La subvenció d’este programa no es podrà compatibilitzar amb altres subvencions pel mateix concepte, que puguen concedir les corporacions locals o qualssevol altres administracions o entitats públiques.

*Sèptima. Obligacions i responsabilitats de la part beneficiària*

La persona o l’entitat beneficiària, en virtut del que establix la Llei 38/2003, de 17 de novembre, general de subvencions, queda obligada a:

a) Facilitar qualsevol document o informació que la direcció general competent en matèria de vivenda considere necessari per al control del compliment de les finalitats previstes.

b) Sotmetre’s a qualsevol actuació de control financer que corresponga a la Intervenció de la Generalitat, en relació amb les subvencions concedides.

c) Comunicar l’obtenció d’altres subvencions per a la mateixa finalitat, procedents de qualsevol administració o ens públic o privat, nacional o internacional.

d) Actualitzar la documentació presentada que haja patit alguna modificació o la vigència de la qual haja finalitzat amb anterioritat a la liquidació de les subvencions.

e) Complir totes i cada una de les obligacions que establix l’article 14 de la Llei 38/2003, de 17 de novembre, general de subvencions.

f) Les persones beneficiàries d’estes subvencions estaran obligades a comunicar, fins i tot durant la tramitació de la sol·licitud, a la direcció general competent en matèria de vivenda qualsevol modificació de les condicions que puguen motivar o hagen motivat este reconeixement i que puguen determinar la pèrdua sobrevinguda del dret a la subvenció. La no comunicació d’estes modificacions serà causa suficient per a iniciar un expedient de reintegrament de les quantitats que es puguen haver cobrat indegudament. A este efecte, esta comunicació es durà a terme dins dels 10 dies següents a aquell en què es produïsca la modificació per mitjà del tràmit d’aportació documental habilitat a este efecte.

g) Les persones beneficiàries d’estes subvencions hauran de complir les obligacions de transparència establides en la base denovena.

h) Tindre donada d’alta la domiciliació bancària de manera automatitzada per mitjà del sistema informàtic PROPER <https://www.gva.es/va/inicio/procedimientos?id_proc=22673>  en compliment del que disposa l’Orde 2/2022, de la Conselleria d’Hisenda i Model Econòmic, en el cas que la part beneficiària de la subvenció siga persona obligada a utilitzar el tràmit mencionat.

i) En el cas d’entitats locals, per al pagament de la subvenció l’entitat beneficiària haurà d’acreditar estar al corrent en el compliment de l’obligació de rendició dels comptes anuals davant de la Sindicatura de Comptes, de conformitat amb el que disposa l’article 199 de la Llei 8/2010, de 23 de juny, de la Generalitat, de règim local de la Comunitat Valenciana.

*Octava. Forma de presentació de sol·licituds i documentació*

1. La sol·licitud es presentarà telemàticament per mitjà del tràmit corresponent habilitat a este efecte, dins del termini establit en la present Resolució.

El procediment telemàtic requerirà la presentació de sol·licituds, segons el model normalitzat, per mitjà de la seu electrònica de la Generalitat <https://www.gva.es/va/inicio/procedimientos?id_proc=96491>  i hauran d’estar firmades electrònicament mitjançant firma electrònica avançada, basada en un certificat reconegut segons el que disposa el Decret 220/2014, de 12 de desembre, del Consell, pel qual s’aprova el Reglament de l’administració electrònica de la Comunitat Valenciana, i expedit per la Generalitat o per qualsevol altre prestador de servicis de certificació amb el qual la Generalitat haja firmat el conveni oportú.

2. La part beneficiària podrà autoritzar el tècnic redactor de l’IEEV.CV per a tramitar la sol·licitud telemàtica en el seu nom, i en este cas s’haurà d’aportar l’imprés de sol·licitud firmat per la part beneficiària sol·licitant de la subvenció, en què conste l’autorització mencionada.

3. Si els sol·licitants de la subvenció són persones físiques, amb la finalitat d’agilitzar la tramitació i la concessió, la presentació de sol·licituds es realitzarà, preferentment, de manera telemàtica.

Les persones físiques que no disposen de mitjans tècnics per a formalitzar la sol·licitud podran acudir, durant el termini de presentació de sol·licituds, a les dependències de les direccions territorials de la Conselleria, situades a l’avinguda Aguilera número 1 (03579 Alacant), a l’avinguda del Mar número 16 (12028 Castelló de la Plana) i al carrer Gregori Gea número 27 (46081 València), i en qualsevol de les oficines de la Xarxa Xaloc regulades mitjançant el Decret 199/2021, de 10 de desembre, del Consell, de creació de la Xarxa d’Oficines Locals de Vivenda, Rehabilitació i Regeneració Urbana (Xarxa Xaloc)*,*  a on seran assistits per personal tècnic per a la presentació, sense perjuí de poder presentar la sol·licitud en qualsevol dels registres que preveu la Llei 39/2015, d’1 d’octubre, del procediment administratiu comú de les administracions públiques.

En el cas de formular la sol·licitud de manera presencial hauran de presentar els documents indicats en esta base i els formularis i les declaracions que estaran a la seua disposició en les dependències indicades en el paràgraf anterior.

4. La presentació de la sol·licitud comporta l’acceptació incondicionada de les bases establides en esta Resolució.

5. En el formulari normalitzat de sol·licitud de la subvenció es reflectiran les dades següents:

a) Dades de l’immoble objecte d’actuació: direcció i referència cadastral.

b) Nombre de vivendes i, si és el cas, els locals de l’edifici objecte de l’informe amb indicació de la superfície construïda i el nombre d’altures inclosa la planta baixa.

c) Número de registre d’entrada de la inscripció de l’informe d’avaluació de l’edifici en el Registre autonòmic de l’IEEV.CV, import de la factura de l’IEEV.CV, inclosa l’avaluació energètica i l’annex amb l’estudi de protecció d’incendis de l’edifici (sense IVA) i any de construcció de l’edifici.

d) Dades de la part beneficiària de la subvenció.

e) Si és el cas, dades del representant: cognoms i nom, NIF, així com l’acreditació de la representació que exercix, de conformitat amb la normativa específica d’aplicació.

f) Autorització o oposició de les persones sol·licitants perquè l’Administració consulte les dades següents:

– Estar al corrent de les obligacions tributàries amb l’Estat.

– Estar al corrent de les obligacions tributàries amb la Generalitat Valenciana.

– Identitat del sol·licitant o, si és el cas, del seu representant legal.

– Estar al corrent dels pagaments amb la Tresoreria de la Seguretat Social.

– Dades cadastrals.

– Informe d’avaluació de l’edifici inscrit en el Registre autonòmic de l’IEEV.CV.

– Residència.

En el cas que les persones sol·licitants no autoritzen esta consulta o s’hi oposen, hauran d’indicar-ne els motius i aportar, si és el cas, el document acreditatiu corresponent.

6. Juntament amb la sol·licitud, es presentarà la documentació següent:

a) Factura d’honoraris per la realització de l’informe d’avaluació de l’edifici, que acompanye el document bancari que acredite que l’abonament de la factura s’ha efectuat per mitjà d’una entitat financera i no mitjançant pagament en metàl·lic. En estos honoraris quedaran inclosos els corresponents per a la realització de l’avaluació energètica i de l’annex amb l’estudi de protecció d’incendis de l’edifici.

b) Justificació de la inscripció de l’IEEV.CV en el registre a este efecte, mitjançant la presentació del justificant generat de conformitat amb el que es disposa en l’article 6.1 del Decret 53/2018, de 27 d’abril, del Consell, pel qual es regula la realització de l’informe d’avaluació de l’edifici d’ús residencial de vivenda i el seu registre autonòmic en l’àmbit de la Comunitat Valenciana.

c) Si és el cas, acta de la comunitat de persones propietàries en què es nomene el representant per a tramitar la sol·licitud de la subvenció i altres actuacions que siguen procedents en la gestió d’esta.

d) Les persones propietàries que, de manera agrupada, posseïsquen edificis que reunisquen els requisits que establix l’article 396 del Codi Civil i no hagen atorgat el títol constitutiu de propietat horitzontal hauran de presentar una justificació de la relació jurídica existent amb les diferents propietats que conformen l’immoble. També haurà d’acreditar-se la no necessitat de constitució com a propietat horitzontal i s’aportarà un acord firmat per totes les parts sobre la conformitat amb les actuacions, sobre el nomenament d’un representant i sobre el compte en què es realitzaran els pagaments, així com les quotes de participació assumides per cada un dels titulars.

e) Si és el cas, annex amb l’estudi de protecció d’incendis de l’edifici.

f) En els supòsits en què les persones sol·licitants, en aplicació del que establix l’article 28 de la Llei 39/2015, d’1 d’octubre, de procediment administratiu comú de les administracions públiques, manifesten oposició al fet que l’Administració arreplegue electrònicament la documentació necessària per a la tramitació de l’expedient, hauran d’indicar-ne els motius i aportar, si és el cas, el document o els documents acreditatius corresponents que assenyala l’apartat 4.*f*  d’esta base.

g) Imprés normalitzat de domiciliació bancària degudament formalitzat, amb la designació del compte bancari de la persona sol·licitant per a l’ingrés de la subvenció únicament en el cas de persona física que no està obligada a utilitzar el tràmit automatitzat per a l’alta o modificació de la domiciliació bancària d’acord amb el que disposa l’Orde 2/2022, de la Conselleria d’Hisenda i Model Econòmic, i siga nova perceptora de subvencions de la Generalitat o requerisca canvi de número de compte bancari.

D’acord amb el que disposa l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV núm. 9324, de 25.04.2022), estan obligades a utilitzar el sistema d’altes, modificacions i baixes de comptes bancaris els interessats següents:

– Les persones jurídiques.

– Les entitats sense personalitat jurídica.

– Els qui exercisquen una activitat professional per a la qual es requerisca col·legiació obligatòria, per als tràmits i les actuacions que realitzen amb les administracions públiques en exercici d’esta activitat professional. En tot cas, dins d’este col·lectiu s’entendran inclosos els notaris i els registradors de la propietat i mercantils.

– Els qui representen un interessat que estiga obligat a relacionar-se electrònicament amb l’Administració.

El tràmit es pot realitzar en la seu electrònica de la Generalitat, per mitjà de l’enllaç següent: <https://www.gva.es/va/inicio/procedimientos?id_proc=22265>

Tot això sense perjuí que les persones físiques, quan ho consideren oportú, puguen realitzar el tràmit automatitzat en substitució de l’imprés de domiciliació bancària.

Juntament amb la sol·licitud s’aportarà el justificant que acredite la realització del tràmit, si és el cas.

*Novena. Tramitació i instrucció del procediment*

1. La instrucció i la tramitació del procediment correspondrà als servicis centrals i/o territorials de direcció general amb competències en matèria de vivenda, en el seu àmbit d’actuació respectiu, la qual acordarà d’ofici totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució, tal com s’establix en els termes previstos en la legislació vigent en matèria de procediment administratiu comú.

2. Quan la sol·licitud presentada no reunisca els requisits assenyalats en la legislació bàsica de procediment administratiu comú o no s’adjunte la documentació que resulte exigible d’acord amb estes bases o es considere necessària per a resoldre, es requerirà a la persona sol·licitant que, en el termini de 10 dies, aporte la documentació necessària o esmene els defectes observats, de conformitat amb el que disposa l’article 68 de la Llei 39/2015, d’1 d’octubre, del procediment administratiu comú de les administracions públiques, amb la indicació que si no ho fa, es considerarà que desistix de la petició, amb una resolució prèvia que caldrà dictar en els termes previstos en la legislació bàsica de procediment administratiu comú.

3. A l’efecte del que disposa l’apartat anterior, es publicaran en el portal web de la Generalitat, <https://habitatge.gva.es/va/ajudes>, les llistes provisionals de sol·licituds admeses i d’excloses per resultar incompleta la documentació presentada o per no resultar acreditada la concurrència dels requisits per a ser persona beneficiària de la subvenció, amb la indicació del mitjà perquè cada persona sol·licitant puga accedir a la informació relativa al motiu de la seua exclusió. Les persones sol·licitants que hagen facilitat en la sol·licitud un número de telèfon mòbil podran ser avisades de la publicació de les llistes provisionals mitjançant un missatge de text SMS. La publicació en el portal de <https://habitatge.gva.es/va/ajudes>  substituirà la notificació individual, d’acord amb el que preveu la legislació reguladora del procediment administratiu comú.

4. Els qui hagen formulat sol·licituds que s’hagen exclòs disposaran d’un termini de deu dies hàbils comptats des de l’endemà de la publicació de la llista provisional en el portal de <https://habitatge.gva.es/va/ajudes>  per a completar o esmenar la sol·licitud i/o la documentació o per a formular al·legacions. La documentació aportada fora del termini concedit no es tindrà en compte per a la concessió de la subvenció.

5. Examinades la sol·licituds presentades i una vegada comprovat per l’òrgan instructor el compliment íntegre per part de les persones beneficiàries últimes de la subvenció, no sols dels requisits previstos en estes bases reguladores sinó també de les obligacions establides per a les persones beneficiàries de subvencions en la Llei 38/2003, de 17 de novembre, general de subvencions, i el seu reglament de desplegament, s’elevarà una proposta de resolució de concessió, denegació o desistiment a l’òrgan competent tenint en compte l’orde d’entrada de la presentació de la documentació completa, amb la totalitat de la documentació exigida i fins a l’esgotament dels fons. El desistiment s’haurà de declarar mitjançant una resolució dictada per l’òrgan competent per a resoldre la convocatòria en els termes que preveu l’article 21 de la Llei 39/2015, d’1 d’octubre, del procediment administratiu comú de les administracions públiques.

La proposta de resolució no crea cap dret a favor de les persones beneficiàries proposades davant de l’Administració mentres no se li haja notificat la resolució de concessió.

6. Els diversos tràmits que hagen de formalitzar-se en el procediment es publicaran en el web oficial de la Vicepresidència i Conselleria de Servicis Socials, Igualtat i Vivenda, publicació que es podrà comunicar a les persones interessades mitjançant SMS al telèfon que, a este efecte, hagen comunicat a l’Administració en el formulari de sol·licitud.

*Dècima. Resolució i termini*

1. Per la Resolució de 15 de maig de 2024, de la vicepresidenta segona del Consell i consellera de Serveis Socials, Igualtat i Habitatge, sobre delegació de l’exercici de competències en determinats òrgans de la Vicepresidència Segona i Conselleria de Serveis Socials, Igualtat i Habitatge, es delega en la persona titular de la Direcció General de Vivenda la competència de la resolució de les subvencions que es concedisquen o es deneguen conformement a la convocatòria corresponent i, si és el cas, les qüestions de tràmit que directament o indirectament resolguen el procediment. Tot això a proposta de l’òrgan instructor del procediment.

El procediment podrà resoldre’s de manera parcial, a mesura que les persones sol·licitants presenten la totalitat de la documentació exigida, i es podrà acumular a este efecte de conformitat amb el que disposa l’article 57 de la Llei 39/2015, d’1 d’octubre, del procediment administratiu comú de les administracions públiques.

2. El termini màxim per a resoldre i notificar la resolució serà de sis mesos comptats des de la data de presentació de la sol·licitud. Transcorregut este termini sense que s’haja dictat i notificat una resolució expressa, les persones interessades podran considerar desestimada la seua sol·licitud, sense perjuí del que establix l’article 23 de la Llei 39/2015, d’1 d’octubre, del procediment administratiu comú de les administracions públiques.

3. En la resolució de concessió s’indicarà expressament l’import de la subvenció concedida i incorporarà, si és el cas, les condicions, les obligacions i les determinacions accessòries a què haja de subjectar-se la persona beneficiària de la subvenció.

4. La resolució que pose fi al procediment de concessió es publicarà en el *Diari Oficial de la Generalitat Valenciana*  i en el portal de la Generalitat, <https://habitatge.gva.es/va/ajudes>, a on s’inseriran les llistes amb les sol·licituds estimades i desestimades per a coneixement dels interessats per mitjà del web oficial de la Vicepresidència i Conselleria de Servicis Socials, Igualtat i Vivenda.

Les persones sol·licitants que hagen facilitat un número de telèfon mòbil podran ser avisades de la publicació de la resolució mitjançant un missatge de text SMS remés al telèfon mòbil facilitat en formular la sol·licitud. La publicació en el *Diari Oficial de la Generalitat Valenciana*  substituirà la notificació individual de la resolució, d’acord amb el que preveu la legislació del procediment administratiu comú. La publicació es realitzarà respectant en tot cas els drets que reconeix la Llei orgànica 3/2018, de 5 de desembre, de protecció de dades personals i garantia dels drets digitals.

*Onzena. Recursos*

La resolució de concessió i desestimació de les subvencions posa fi a la via administrativa i contra esta es podrà interposar recurs de reposició, en el termini d’un mes comptat des de l’endemà de la notificació, o bé directament un recurs contenciós administratiu, en el termini de dos mesos comptats des de l’endemà de la notificació, de conformitat amb el que disposa l’article 46 de la Llei 29/1998, de 13 de juliol, reguladora de la jurisdicció contenciosa administrativa, i l’article 124 de la Llei 39/2015, d’1 d’octubre, del procediment administratiu comú de les administracions públiques.

*Dotzena. Abonament de la subvenció*

1. L’abonament de la subvenció es realitzarà en un sol pagament, amb compliment dels tràmits de fiscalització preceptius, sense necessitat de sol·licitud prèvia, una vegada resolta la concessió de la subvenció.

2. No podrà realitzar-se el pagament de la subvenció mentres el beneficiari no es trobe al corrent en el compliment de les obligacions tributàries i davant de la Seguretat Social o siga deutora per resolució de reintegrament.

*Tretzena. Pla de control*

1. La direcció general amb competències en matèria de vivenda comprovarà el compliment de les obligacions inherents a l’atorgament de les subvencions. L’incompliment d’estes obligacions, especialment la falta de presentació en termini de la documentació, o la comprovació de la falsedat de les dades aportades a l’expedient, donarà lloc a la revocació de la subvenció concedida i a la devolució de les quanties atorgades, incrementades amb els interessos legals reportats des del moment que es perceben.

2. En qualsevol cas, serà aplicable el que es disposa en matèria de control financer, reintegrament i infraccions i sancions administratives en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions.

3. El pla de control per a la comprovació de la realització de l’activitat subvencionada consistirà en:

a) El tipus de control que cal realitzar serà administratiu, basat en la documentació aportada juntament amb la sol·licitud i, posteriorment, com a justificació de la subvenció que sol·licita. Amb este fi, se supervisarà tota la documentació exigida en les bases reguladores i en la resolució de convocatòria, i es requerirà, si és el cas, l’aportació de tots els documents complementaris que resulten necessaris per a comprovar, verificar i aclarir tots els aspectes que així ho exigisquen.

A més, si s’estima necessari, podrà arreplegar-se informació addicional que permeta contextualitzar la documentació aportada en un principi i les activitats realitzades.

b) Dins del conjunt de sol·licituds que es presenten a una mateixa convocatòria, es podrà seleccionar una mostra aleatòria però prou representativa de qualsevol document i altres elements acreditatius de la realització de les activitats subvencionades. Addicionalment, de manera degudament motivada, es podran aplicar criteris dirigits a realitzar un mostreig específic per a comprovar els aspectes tècnics, econòmics o administratius determinats que es consideren de rellevància especial en el marc d’una convocatòria.

c) El percentatge mínim d’expedients que s’han de controlar sobre el total pagat amb càrrec a la línia pressupostària serà del 10 %.

4. Les actuacions que s’efectuen en desplegament del pla de control es realitzaran amb mitjans propis, personals i materials de la direcció general amb competència en matèria de vivenda.

5. Els beneficiaris entregaran, a requeriment de l’òrgan encarregat del control i la comprovació del gasto, la documentació adequada segons el tipus de subvenció i qualsevol altre document necessari per a justificar les condicions i la quantia del gasto efectuat.

*Catorzena. Modificació de la resolució de concessió*

Qualsevol alteració de les condicions i els requisits considerats per a la concessió de la subvenció i, en tot cas, l’obtenció concurrent d’altres subvencions concedides per altres administracions públiques o ens públics, quan l’objecte de les convocatòries siga coincident, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció o a la revocació de la resolució de concessió, així com el reintegrament de les quantitats percebudes en els termes que establix l’article 172 de la Llei 1/2015 i l’article 37 de la Llei 38/2003, i el procediment sancionador corresponent.

*Quinzena. Pèrdua del dret al cobrament total o parcial de la subvenció*

1. La Generalitat podrà comprovar, pels mitjans que estime més adequats, el compliment de les obligacions inherents a l’atorgament de les subvencions. Els controls seran de tipus administratiu, en les condicions que establix la base reguladora tretzena sobre el pla de control al qual remet l’art. 169.3 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions. L’incompliment d’estes obligacions o la comprovació de la falsedat de les dades aportades a l’expedient donarà lloc a la revocació de la subvenció concedida i a la devolució de les quanties atorgades, incrementades amb els interessos legals aplicables des del moment de la percepció.

2. En qualsevol cas, serà aplicable el que disposen en matèria de control financer, reintegrament i infraccions i sancions administratives la Llei 1/2015, de 6 de febrer; el Decret 77/2019, de 7 de juny, del Consell, de regulació del procediment de gestió del pressupost de la Generalitat, i la Llei 38/2003, de 17 de novembre, general de subvencions.

*Setzena. Reintegrament de la subvenció*

1. Respecte del possible reintegrament de la subvenció resolta ací, caldrà ajustar-se al que preveu el títol II de la Llei 38/2003, de 17 de novembre, general de subvencions, i a l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

2. Les quantitats que es reintegren tindran la consideració d’ingressos de dret públic i reportaran interessos de demora des de l’endemà del venciment.

3. L’interés de demora resultarà de l’aplicació, per a cada any o període dels que integren el període de càlcul, de l’interés legal fixat en la Llei de pressupostos generals de l’Estat per a estos exercicis, de conformitat amb el que establix l’article 16 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Dessetena. Règim sancionador*

Les parts beneficiàries de les subvencions quedaran sotmeses a les responsabilitats i el règim sancionador regulat en el capítol IV, títol X, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per la comissió de les infraccions administratives que preveu la normativa estatal bàsica. Així mateix, quedaran sotmeses al que establix la legislació de procediment administratiu comú i de procediment sancionador.

*Dihuitena. Protecció de dades de caràcter personal*

1. La gestió de les subvencions previstes en estes bases comporta el tractament de dades de caràcter personal, i caldrà complir les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.

En el disseny de formularis de sol·licitud i aportació documental i en les publicacions i altres actes administratius es tindran en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.

En tota la gestió de les subvencions s’haurà de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l’aplicació de mesures tècniques o organitzatives apropiades per a aconseguir la integritat i la confidencialitat de les dades.

2. Amb la finalitat de complir el que establix la normativa de protecció de dades quant a la informació que ha de facilitar-se a les persones interessades, s’informa que:

a) Té la condició de responsable del tractament la Vicepresidència i Conselleria de Servicis Socials, Igualtat i Vivenda.

b) Les dades del delegat/ada de protecció de dades són les següents: passeig de l’Albereda, 16, 46113 València. Adreça electrònica: bfg@gac.rd

c) La finalitat per al tractament de dades personals serà la gestió de la concessió de subvencions per a la realització de l’informe d’avaluació de l’edifici de vivendes (IEEV.CV).

d) Les bases de legitimació general aplicables al tractament de dades seran les que regula l’article 6.1 *c*  i *e*  del Reglament general de protecció de dades (l’interés públic i l’obligació legal) en relació amb les normes específiques que regulen este procediment.

e) Les dades es comunicaran a les persones destinatàries o categories de persones destinatàries següents:

– La Base de dades nacional de subvencions i la intervenció (que corresponga), tot això en compliment d’obligacions legals exigibles al responsable.

– Així mateix, es publicaran les subvencions concedides en el portal de transparència amb la indicació de l’import, l’objectiu o la finalitat i les persones beneficiàries.

f) Les dades es conservaran durant el temps necessari per a complir la finalitat per a la qual es van arreplegar i per a determinar les possibles responsabilitats que es puguen derivar d’esta finalitat i del tractament de les dades i de conformitat amb la normativa d’arxius i documentació.

No obstant això, les dades personals podran conservar-se durant períodes més llargs sempre que es tracten exclusivament amb finalitats d’arxiu en interés públic, investigació científica o històrica o fins estadístics, sense perjuí de l’aplicació de mesures tècniques i organitzatives apropiades amb la finalitat de protegir els drets i les llibertats de la persona interessada.

En tot cas, la informació que es publique en el portal de transparència estarà disponible durant l’any de concessió i l’any següent; passat este període, les dades deixaran de ser públiques en este portal.

g) La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: <https://sede.gva.es/va/inicio/procedimientos?id_proc=19409>

h) Sense perjuí de qualsevol recurs administratiu o acció judicial, si la persona interessada considera vulnerat el seu dret a la protecció de dades pot reclamar davant de la Delegació de Protecció de Dades de manera presencial o telemàtica de conformitat amb el que preveu l’enllaç <https://sede.gva.es/va/inicio/procedimientos?id_proc=22626>, tot això sense perjuí de la possibilitat de reclamar davant de l’Agència Espanyola de Protecció de Dades.

3. Quan la persona sol·licitant o el seu representant legal aporte dades de caràcter personal de terceres persones en el procediment administratiu, tindrà l’obligació d’informar-los, en els termes que establix l’apartat “informació relativa al tractament de dades personals” de la convocatòria, dels aspectes següents:

– La comunicació d’estes dades a l’Administració per a tractar-les en l’àmbit de les seues competències i d’acord amb els fins del procediment.

– La possibilitat que l’Administració realitze consultes relacionades amb les seues dades per a comprovar-ne, entre altres qüestions, la veracitat. Si esta consulta requerix l’autorització per llei per part de les persones les dades de les quals es consultaran, a la persona sol·licitant o qui la represente legalment se li haurà de requerir esta autorització, que estarà disponible a requeriment de l’Administració en qualsevol moment.

– La possibilitat i manera d’exercir els drets d’accés, rectificació, supressió, limitació del tractament o oposició que li assistisquen en relació amb el tractament de les dades personals.

*Denovena. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció han de complir les obligacions de transparència següents:

1. Les entitats públiques han de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitat pública.

2. Les entitats privades i les persones jurídiques (no en el cas de persones físiques, comunitats de persones propietàries o similars) hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben durant el període d’un any subvencions públiques en una quantia superior a 100.000 euros.

b) Perceben durant el període d’un any natural alguna subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i la pressupostària de l’article 8 d’esta. Esta publicació es realitzarà per mitjà de la pàgina web de l’entitat, o bé per mitjà de la plataforma TEP – Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep>.

Esta informació s’ha de publicar a partir de l’any següent a l’any en què s’hagen superat els llindars establits, i s’haurà de mantindre publicada durant, almenys, quatre anys naturals.

3. Sense perjuí de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l’activitat subvencionada.

4. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària per a complir les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha fet el requeriment podrà acordar, amb advertiment i audiència previs a l’interessat, la imposició de multes coercitives en els termes que preveu l’article 5 de la Llei 1/2022.

5. Els nous conjunts de dades que es generen per la formalització i el desenrotllament de les subvencions que atorgue l’Administració de la Generalitat s’han de disposar, sempre que siga possible, com a conjunt de dades obertes.

*Vintena. No subjecció a polítiques de competència*

Les subvencions regulades mitjançant esta Resolució no requerixen cap notificació a la Comissió Europea, perquè no s’ajusten al que exigix l’article 107.1 del Tractat de funcionament de la Unió Europea, ja que l’activitat que se subvenciona té un impacte estrictament local i, per consegüent, no afecta els intercanvis comercials entre estats membres.

*Vint-i-unena. Règim jurídic aplicable*

En tot el no regula esta Resolució, caldrà ajustar-se al que disposa la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en els preceptes bàsics de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s’aprova el Reglament de la Llei general de subvencions.

*Segon*

Convocar les subvencions per a la realització de l’informe d’avaluació d’edificis de vivendes (IEEV.CV) per a l’exercici 2024

Es convoquen per a l’exercici 2024 les subvencions establides en la present Resolució, per la qual s’aproven les bases reguladores per a la concessió de subvencions per a la realització de l’informe d’avaluació d’edificis de vivendes (IEEV.CV), segons les condicions següents:

*Primera. Finançament de les subvencions*

1. El finançament de les subvencions regulades en la Resolució mencionada per a la present convocatòria es farà amb càrrec al capítol VII de l’aplicació pressupostària amb centre gestor J63655606LN31969, funcional G.431D00, econòmic 78585 i element PEP (línia) T275579372, “Finançament d’elaboració d’informes d’avaluació d’edificis”, dels pressupostos de la Generalitat per a 2024.

2. La quantia total màxima de les subvencions que s’han de concedir en la convocatòria 2024 serà inicialment de 490.000,00 euros. Este import es determina a partir de la disponibilitat pressupostària de l’element PEP (línia) H898328494, de fons propis no condicionats de la Generalitat.

No obstant això, si es complix algun dels supòsits previstos en l’article 58 del Reglament de la Llei 38/2003, de 17 de novembre, general de subvencions, així com el que es disposa en l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l’import anterior es podrà augmentar amb una quantia addicional de fins a 5.000.000,00 d’euros mitjançant resolució de la Vicepresidència i Conselleria de Servicis Socials, Igualtat i Vivenda en el cas de produir-se un increment de l’import del crèdit pressupostari disponible a conseqüència d’una generació, una ampliació o una incorporació de crèdit. Esta resolució haurà de publicar-se en el *Diari Oficial de la Generalitat Valenciana*  abans de la resolució de concessió de les subvencions.

3. L’efectivitat de la quantia addicional a què es referix l’apartat 2 queda condicionada a la disponibilitat efectiva del crèdit en un moment anterior a la resolució de la concessió de les subvencions.

Així mateix, atenint-se al que disposa l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, la present convocatòria preveu que eventuals augments sobrevinguts en el crèdit disponible possibiliten el dictat d’una resolució complementària de la concessió de la subvenció que incloga les sol·licituds que, fins i tot complint tots els requisits, no hagen sigut beneficiàries per esgotament del crèdit habilitat inicialment.

*Segona. Condicions de la concessió de les subvencions*

Per a determinar les condicions de concessió d’estes subvencions caldrà ajustar-se al que preveuen les bases de la present convocatòria.

Podran ser part beneficiària d’estes subvencions les comunitats de persones propietàries o persones propietàries úniques d’edificis de caràcter predominantment residencial, que hagen formalitzat la presentació telemàtica de l’IEEV.CV amb posterioritat a l’1 de maig de 2023, segons el model establit per la Direcció General de Vivenda.

*Tercera. Termini i manera de presentar sol·licituds*

1. El termini per a la presentació de la sol·licitud s’iniciarà a partir de l’endemà de la publicació de la present Resolució en el *Diari Oficial de la Generalitat Valenciana*  i finalitzarà el dia 29 de novembre de 2024, inclusivament.

Una vegada esgotats els fons destinats a la concessió d’estes subvencions, no s’admetran a tràmit sol·licituds amb càrrec a este programa de subvencions.

L’incompliment del termini de sol·licitud determinarà automàticament l’exclusió de la convocatòria.

2. La presentació i el procediment de tramitació de les sol·licituds serà telemàtic i es realitzarà segons el que s’establix en la base octava.

*Quarta. Termini de resolució de les subvencions, notificació i recursos*

1. El termini màxim per a resoldre i publicar en el *Diari Oficial de la Generalitat Valenciana*  la resolució de concessió de les subvencions, que posarà fi al procediment, serà de sis mesos comptats des de la data de presentació de la sol·licitud. Transcorregut este termini sense que s’haja dictat i notificat una resolució expressa, les persones interessades podran considerar desestimada la sol·licitud, sense perjuí del que establix l’article 23 de la Llei 39/2015, d’1 d’octubre, del procediment administratiu comú de les administracions públiques.

2. La resolució de la convocatòria de subvencions que pose fi al procediment es publicarà en el *Diari Oficial de la Generalitat Valenciana,*  així com en el portal <https://habitatge.gva.es/va/ajudes>, en què s’inseriran els llistats contenint les sol·licituds estimades i desestimades per a coneixement dels interessats per mitjà de la web oficial de la Vicepresidència i Conselleria de Servicis Socials, Igualtat i Vivenda.

Les persones sol·licitants que hagen facilitat un número de telèfon mòbil en la sol·licitud podran ser avisades de la publicació de la llista definitiva mitjançant un missatge SMS.

La publicació en el *Diari Oficial de la Generalitat Valenciana*  substituirà la notificació individual de la resolució, d’acord amb el que preveu la legislació del procediment administratiu comú. La publicació es realitzarà respectant en tot cas els drets que reconeix la Llei orgànica 3/2018, de 5 de desembre, de protecció de dades personals i garantia dels drets digitals.

3. Contra la resolució de les subvencions, que posarà fi a la via administrativa, es podrà interposar un recurs de reposició en el termini d’un mes comptat de l’endemà de la publicació, segons establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o es podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l’endemà de la publicació, d’acord amb el que establixen els articles 10.1.*a*  i 46.1 de la Llei 29/1998, de 13 de juliol, reguladora de la jurisdicció contenciosa administrativa.

*Tercer. Instruccions i interpretacions*

La persona titular de la direcció general competent en matèria de vivenda queda facultada per a dictar totes les instruccions i les resolucions que resulten necessàries per a la correcta interpretació, desplegament i aplicació d’esta Resolució.

*Quart. Eficàcia*

Esta resolució tindrà efecte l’endemà de la seua publicació en el *Diari Oficial de la Generalitat Valenciana*.

  

València, 28 d'octubre de 2024

Susana Camarero Benítez

La vicepresidenta i consellera de Servicis Socials, Igualtat i Vivenda